જામકંડોરણા પોલીસ મથકમાં એ.એસ.આઈ. તરીકે ફરજ બજાવતા ઈન્દ્રસિંહ નટુભા જાડેજા (ઉ.વ.૫૬) આજે સવારે જેતપુર ખાતે રાખવામાં આવેલી પરેડમાં ભાગ લેવા માટે ગયા હતા અને પરેડ પૂર્ણ થયા બાદ તેઓ સરકારી મોટર સાયકલ પર જામકંડોરણા ફરજ પર પરત ફરી રહ્યા હતા. પરંતુ એ.એસ.આઈ. જાડેજા ધોરાજીના માર્કેટીંગ યાર્ડ પાસે પહોંચ્યા ત્યારે સામેથી પુર ઝડપે આવી રહેલા બાઈક સ્વારે તેમના મોટર સાયકલને ઠોકર મારતા ઈન્દ્રસિંહ રોડ પર ફંગોળાઈને પટકાયા હતા. જેના કારણે તેમને માથા સહિતના ભાગે ગંભીર ઈજાઓ પહોંચી હતી. જામકંડોરણાના એ.એસ.આઈ.ને લોહીલુહાણ હાલતમાં સારવાર માટે જેતપુર સરકારી હોસ્પિટલમાં ખસેડવામાં આવ્યા હતા. જયાં તેમનું ટુંકી સારવાર દરમ્યાન જ મૃત્યુ નિપજયું હતું. અકસ્માતના બનાવ અંગે જાણ થતા જામકંડોરણાના પીએસઆઈ ગોજીયા સહિતનો કાફલો જેતપુર સિવિલ દોડી ગયો હતો પોલીસે પુરઝડપે બાઈક હંકારી પોલીસ જવાનનો ભોગ લેનારની ધરપકડ કરવા તજવીજ હાથ ધરી છે.